Sb wis 159 : Malḥa deg wul-is : « Armi d tura i bbehbaɣ d tidet ! Uɣaleɣ d talɣemt, kra zerɛeɣ ad t-ddzeɣ, nekk yettɛanaden tamexluqt-a ! Ttawiɣ ddnub rennuɣ, kkateɣ amesmaṛ deg uɛrur-iw. Tura ma tella tin iserɣen laxert-is, nekk ttḍafareɣ-tt. Yerna nniɣ-as tura mi uɣaleɣ ceffuɣ, ilaq ad qqleɣ am zik ad ttarraɣ aleggam i yiles. Limer deg uxxam i qqimeɣ, yili aṭas ara d-sigreɣ si ddnub. Dɣa seg wass-a, aḥeqq iɣsan n baba di laxert, ma yuɣal ad iyi-yecrek yid-s yiɣimi. Ẓriɣ tura akken ara as-zziɣ aɛrur ad iyi-dteksu. D ayen yellan neɣ d ayen ur nelli, ad iyi-d-tjab ticrurin. Anef imi akka i as-yehwa, ccah deg-s : ad iyi-tekkes xersum kra n ddnub i bubbeɣ tineggura-a. seg wasmi akken terwi ṭṭbiɛa i bdiɣ ttagmeɣ-d ddnub i yiri-w, wanag zik urǧin i d-cfiɣ bedreɣ-d yan ma di ccer, ma yella ur yeḥdiṛ ara.